ದೇವೀ ಮಹಾತ್ಮ್ಯಮ್ ದುರ್ಗಾ ಸಪ್ತಶತಿ ದ್ವಿತೀಯೋ‌உಧ್ಯಾಯಃ

ಮಹಿಷಾಸುರ ಸೈನ್ಯವಧೋ ನಾಮ ದ್ವಿತೀಯೋ‌உಧ್ಯಾಯಃ ||

ಅಸ್ಯ ಸಪ್ತ ಸತೀಮಧ್ಯಮ ಚರಿತ್ರಸ್ಯ ವಿಷ್ಣುರ್ ಋಷಿಃ | ಉಷ್ಣಿಕ್ ಛನ್ದಃ | ಶ್ರೀಮಹಾಲಕ್ಷ್ಮೀದೇವತಾ| ಶಾಕಮ್ಭರೀ ಶಕ್ತಿಃ | ದುರ್ಗಾ ಬೀಜಮ್ | ವಾಯುಸ್ತತ್ತ್ವಮ್ | ಯಜುರ್ವೇದಃ ಸ್ವರೂಪಮ್ | ಶ್ರೀ ಮಹಾಲಕ್ಷ್ಮೀಪ್ರೀತ್ಯರ್ಥೇ ಮಧ್ಯಮ ಚರಿತ್ರ ಜಪೇ ವಿನಿಯೋಗಃ ||

ಧ್ಯಾನಂ
ಓಂ ಅಕ್ಷಸ್ರಕ್ಪರಶುಂ ಗದೇಷುಕುಲಿಶಂ ಪದ್ಮಂ ಧನುಃ ಕುಣ್ಡಿಕಾಂ
ದಣ್ಡಂ ಶಕ್ತಿಮಸಿಂ ಚ ಚರ್ಮ ಜಲಜಂ ಘಣ್ಟಾಂ ಸುರಾಭಾಜನಮ್ |
ಶೂಲಂ ಪಾಶಸುದರ್ಶನೇ ಚ ದಧತೀಂ ಹಸ್ತೈಃ ಪ್ರವಾಳ ಪ್ರಭಾಂ
ಸೇವೇ ಸೈರಿಭಮರ್ದಿನೀಮಿಹ ಮಹಲಕ್ಷ್ಮೀಂ ಸರೋಜಸ್ಥಿತಾಮ್ ||

ಋಷಿರುವಾಚ ||೧||

ದೇವಾಸುರಮಭೂದ್ಯುದ್ಧಂ ಪೂರ್ಣಮಬ್ದಶತಂ ಪುರಾ|
ಮಹಿಷೇ‌உಸುರಾಣಾಮ್ ಅಧಿಪೇ ದೇವಾನಾಞ್ಚ ಪುರನ್ದರೇ

ತತ್ರಾಸುರೈರ್ಮಹಾವೀರ್ಯಿರ್ದೇವಸೈನ್ಯಂ ಪರಾಜಿತಂ|
ಜಿತ್ವಾ ಚ ಸಕಲಾನ್ ದೇವಾನ್ ಇನ್ದ್ರೋ‌உಭೂನ್ಮಹಿಷಾಸುರಃ ||೩||

ತತಃ ಪರಾಜಿತಾ ದೇವಾಃ ಪದ್ಮಯೋನಿಂ ಪ್ರಜಾಪತಿಮ್|
ಪುರಸ್ಕೃತ್ಯಗತಾಸ್ತತ್ರ ಯತ್ರೇಶ ಗರುಡಧ್ವಜೌ ||೪||

ಯಥಾವೃತ್ತಂ ತಯೋಸ್ತದ್ವನ್ ಮಹಿಷಾಸುರಚೇಷ್ಟಿತಮ್|
ತ್ರಿದಶಾಃ ಕಥಯಾಮಾಸುರ್ದೇವಾಭಿಭವವಿಸ್ತರಮ್ ||೫||

ಸೂರ್ಯೇನ್ದ್ರಾಗ್ನ್ಯನಿಲೇನ್ದೂನಾಂ ಯಮಸ್ಯ ವರುಣಸ್ಯ ಚ
ಅನ್ಯೇಷಾಂ ಚಾಧಿಕಾರಾನ್ಸ ಸ್ವಯಮೇವಾಧಿತಿಷ್ಟತಿ ||೬||

ಸ್ವರ್ಗಾನ್ನಿರಾಕೃತಾಃ ಸರ್ವೇ ತೇನ ದೇವ ಗಣಾ ಭುವಿಃ|
ವಿಚರನ್ತಿ ಯಥಾ ಮರ್ತ್ಯಾ ಮಹಿಷೇಣ ದುರಾತ್ಮನಾ ||೬||

ಏತದ್ವಃ ಕಥಿತಂ ಸರ್ವಮ್ ಅಮರಾರಿವಿಚೇಷ್ಟಿತಮ್|
ಶರಣಂ ವಃ ಪ್ರಪನ್ನಾಃ ಸ್ಮೋ ವಧಸ್ತಸ್ಯ ವಿಚಿನ್ತ್ಯತಾಮ್ ||೮||

ಇತ್ಥಂ ನಿಶಮ್ಯ ದೇವಾನಾಂ ವಚಾಂಸಿ ಮಧುಸೂಧನಃ
ಚಕಾರ ಕೋಪಂ ಶಮ್ಭುಶ್ಚ ಭ್ರುಕುಟೀಕುಟಿಲಾನನೌ ||೯||

ತತೋ‌உತಿಕೋಪಪೂರ್ಣಸ್ಯ ಚಕ್ರಿಣೋ ವದನಾತ್ತತಃ|
ನಿಶ್ಚಕ್ರಾಮ ಮಹತ್ತೇಜೋ ಬ್ರಹ್ಮಣಃ ಶಙ್ಕರಸ್ಯ ಚ ||೧೦||

ಅನ್ಯೇಷಾಂ ಚೈವ ದೇವಾನಾಂ ಶಕ್ರಾದೀನಾಂ ಶರೀರತಃ|
ನಿರ್ಗತಂ ಸುಮಹತ್ತೇಜಃ ಸ್ತಚ್ಚೈಕ್ಯಂ ಸಮಗಚ್ಛತ ||೧೧||

ಅತೀವ ತೇಜಸಃ ಕೂಟಂ ಜ್ವಲನ್ತಮಿವ ಪರ್ವತಮ್|
ದದೃಶುಸ್ತೇ ಸುರಾಸ್ತತ್ರ ಜ್ವಾಲಾವ್ಯಾಪ್ತದಿಗನ್ತರಮ್ ||೧೨||

ಅತುಲಂ ತತ್ರ ತತ್ತೇಜಃ ಸರ್ವದೇವ ಶರೀರಜಮ್|
ಏಕಸ್ಥಂ ತದಭೂನ್ನಾರೀ ವ್ಯಾಪ್ತಲೋಕತ್ರಯಂ ತ್ವಿಷಾ ||೧೩||

ಯದಭೂಚ್ಛಾಮ್ಭವಂ ತೇಜಃ ಸ್ತೇನಾಜಾಯತ ತನ್ಮುಖಮ್|
ಯಾಮ್ಯೇನ ಚಾಭವನ್ ಕೇಶಾ ಬಾಹವೋ ವಿಷ್ಣುತೇಜಸಾ ||೧೪||

ಸೌಮ್ಯೇನ ಸ್ತನಯೋರ್ಯುಗ್ಮಂ ಮಧ್ಯಂ ಚೈನ್ದ್ರೇಣ ಚಾಭವತ್|
ವಾರುಣೇನ ಚ ಜಙ್ಘೋರೂ ನಿತಮ್ಬಸ್ತೇಜಸಾ ಭುವಃ ||೧೫||

ಬ್ರಹ್ಮಣಸ್ತೇಜಸಾ ಪಾದೌ ತದಙ್ಗುಳ್ಯೋ‌உರ್ಕ ತೇಜಸಾ|
ವಸೂನಾಂ ಚ ಕರಾಙ್ಗುಳ್ಯಃ ಕೌಬೇರೇಣ ಚ ನಾಸಿಕಾ ||೧೬||

ತಸ್ಯಾಸ್ತು ದನ್ತಾಃ ಸಮ್ಭೂತಾ ಪ್ರಾಜಾಪತ್ಯೇನ ತೇಜಸಾ
ನಯನತ್ರಿತಯಂ ಜಙ್ಞೇ ತಥಾ ಪಾವಕತೇಜಸಾ ||೧೭||

ಭ್ರುವೌ ಚ ಸನ್ಧ್ಯಯೋಸ್ತೇಜಃ ಶ್ರವಣಾವನಿಲಸ್ಯ ಚ
ಅನ್ಯೇಷಾಂ ಚೈವ ದೇವಾನಾಂ ಸಮ್ಭವಸ್ತೇಜಸಾಂ ಶಿವ ||೧೮||

ತತಃ ಸಮಸ್ತ ದೇವಾನಾಂ ತೇಜೋರಾಶಿಸಮುದ್ಭವಾಮ್|
ತಾಂ ವಿಲೋಕ್ಯ ಮುದಂ ಪ್ರಾಪುಃ ಅಮರಾ ಮಹಿಷಾರ್ದಿತಾಃ ||೧೯||

ಶೂಲಂ ಶೂಲಾದ್ವಿನಿಷ್ಕೃಷ್ಯ ದದೌ ತಸ್ಯೈ ಪಿನಾಕಧೃಕ್|
ಚಕ್ರಂ ಚ ದತ್ತವಾನ್ ಕೃಷ್ಣಃ ಸಮುತ್ಪಾಟ್ಯ ಸ್ವಚಕ್ರತಃ ||೨೦||

ಶಙ್ಖಂ ಚ ವರುಣಃ ಶಕ್ತಿಂ ದದೌ ತಸ್ಯೈ ಹುತಾಶನಃ
ಮಾರುತೋ ದತ್ತವಾಂಶ್ಚಾಪಂ ಬಾಣಪೂರ್ಣೇ ತಥೇಷುಧೀ ||೨೧||

ವಜ್ರಮಿನ್ದ್ರಃ ಸಮುತ್ಪಾಟ್ಯ ಕುಲಿಶಾದಮರಾಧಿಪಃ|
ದದೌ ತಸ್ಯೈ ಸಹಸ್ರಾಕ್ಷೋ ಘಣ್ಟಾಮೈರಾವತಾದ್ಗಜಾತ್ ||೨೨||

ಕಾಲದಣ್ಡಾದ್ಯಮೋ ದಣ್ಡಂ ಪಾಶಂ ಚಾಮ್ಬುಪತಿರ್ದದೌ|
ಪ್ರಜಾಪತಿಶ್ಚಾಕ್ಷಮಾಲಾಂ ದದೌ ಬ್ರಹ್ಮಾ ಕಮಣ್ಡಲಂ ||೨೩||

ಸಮಸ್ತರೋಮಕೂಪೇಷು ನಿಜ ರಶ್ಮೀನ್ ದಿವಾಕರಃ
ಕಾಲಶ್ಚ ದತ್ತವಾನ್ ಖಡ್ಗಂ ತಸ್ಯಾಃ ಶ್ಚರ್ಮ ಚ ನಿರ್ಮಲಮ್ ||೨೪||

ಕ್ಷೀರೋದಶ್ಚಾಮಲಂ ಹಾರಮ್ ಅಜರೇ ಚ ತಥಾಮ್ಬರೇ
ಚೂಡಾಮಣಿಂ ತಥಾದಿವ್ಯಂ ಕುಣ್ಡಲೇ ಕಟಕಾನಿಚ ||೨೫||

ಅರ್ಧಚನ್ದ್ರಂ ತಧಾ ಶುಭ್ರಂ ಕೇಯೂರಾನ್ ಸರ್ವ ಬಾಹುಷು
ನೂಪುರೌ ವಿಮಲೌ ತದ್ವ ದ್ಗ್ರೈವೇಯಕಮನುತ್ತಮಮ್ ||೨೬||

ಅಙ್ಗುಳೀಯಕರತ್ನಾನಿ ಸಮಸ್ತಾಸ್ವಙ್ಗುಳೀಷು ಚ
ವಿಶ್ವ ಕರ್ಮಾ ದದೌ ತಸ್ಯೈ ಪರಶುಂ ಚಾತಿ ನಿರ್ಮಲಂ ||೨೭||

ಅಸ್ತ್ರಾಣ್ಯನೇಕರೂಪಾಣಿ ತಥಾ‌உಭೇದ್ಯಂ ಚ ದಂಶನಮ್|
ಅಮ್ಲಾನ ಪಙ್ಕಜಾಂ ಮಾಲಾಂ ಶಿರಸ್ಯು ರಸಿ ಚಾಪರಾಮ್||೨೮||

ಅದದಜ್ಜಲಧಿಸ್ತಸ್ಯೈ ಪಙ್ಕಜಂ ಚಾತಿಶೋಭನಮ್|
ಹಿಮವಾನ್ ವಾಹನಂ ಸಿಂಹಂ ರತ್ನಾನಿ ವಿವಿಧಾನಿಚ ||೨೯||

ದದಾವಶೂನ್ಯಂ ಸುರಯಾ ಪಾನಪಾತ್ರಂ ದನಾಧಿಪಃ|
ಶೇಷಶ್ಚ ಸರ್ವ ನಾಗೇಶೋ ಮಹಾಮಣಿ ವಿಭೂಷಿತಮ್ ||೩೦||

ನಾಗಹಾರಂ ದದೌ ತಸ್ಯೈ ಧತ್ತೇ ಯಃ ಪೃಥಿವೀಮಿಮಾಮ್|
ಅನ್ಯೈರಪಿ ಸುರೈರ್ದೇವೀ ಭೂಷಣೈಃ ಆಯುಧೈಸ್ತಥಾಃ ||೩೧||

ಸಮ್ಮಾನಿತಾ ನನಾದೋಚ್ಚೈಃ ಸಾಟ್ಟಹಾಸಂ ಮುಹುರ್ಮುಹು|
ತಸ್ಯಾನಾದೇನ ಘೋರೇಣ ಕೃತ್ಸ್ನ ಮಾಪೂರಿತಂ ನಭಃ ||೩೨||

ಅಮಾಯತಾತಿಮಹತಾ ಪ್ರತಿಶಬ್ದೋ ಮಹಾನಭೂತ್|
ಚುಕ್ಷುಭುಃ ಸಕಲಾಲೋಕಾಃ ಸಮುದ್ರಾಶ್ಚ ಚಕಮ್ಪಿರೇ ||೩೩||

ಚಚಾಲ ವಸುಧಾ ಚೇಲುಃ ಸಕಲಾಶ್ಚ ಮಹೀಧರಾಃ|
ಜಯೇತಿ ದೇವಾಶ್ಚ ಮುದಾ ತಾಮೂಚುಃ ಸಿಂಹವಾಹಿನೀಮ್ ||೩೪||

ತುಷ್ಟುವುರ್ಮುನಯಶ್ಚೈನಾಂ ಭಕ್ತಿನಮ್ರಾತ್ಮಮೂರ್ತಯಃ|
ದೃಷ್ಟ್ವಾ ಸಮಸ್ತಂ ಸಙ್ಕ್ಷುಬ್ಧಂ ತ್ರೈಲೋಕ್ಯಮ್ ಅಮರಾರಯಃ ||೩೫||

ಸನ್ನದ್ಧಾಖಿಲಸೈನ್ಯಾಸ್ತೇ ಸಮುತ್ತಸ್ಥುರುದಾಯುದಾಃ|
ಆಃ ಕಿಮೇತದಿತಿ ಕ್ರೋಧಾದಾಭಾಷ್ಯ ಮಹಿಷಾಸುರಃ ||೩೬||

ಅಭ್ಯಧಾವತ ತಂ ಶಬ್ದಮ್ ಅಶೇಷೈರಸುರೈರ್ವೃತಃ|
ಸ ದದರ್ಷ ತತೋ ದೇವೀಂ ವ್ಯಾಪ್ತಲೋಕತ್ರಯಾಂ ತ್ವಿಷಾ ||೩೭||

ಪಾದಾಕ್ರಾನ್ತ್ಯಾ ನತಭುವಂ ಕಿರೀಟೋಲ್ಲಿಖಿತಾಮ್ಬರಾಮ್|
ಕ್ಷೋಭಿತಾಶೇಷಪಾತಾಳಾಂ ಧನುರ್ಜ್ಯಾನಿಃಸ್ವನೇನ ತಾಮ್ ||೩೮||

ದಿಶೋ ಭುಜಸಹಸ್ರೇಣ ಸಮನ್ತಾದ್ವ್ಯಾಪ್ಯ ಸಂಸ್ಥಿತಾಮ್|
ತತಃ ಪ್ರವವೃತೇ ಯುದ್ಧಂ ತಯಾ ದೇವ್ಯಾ ಸುರದ್ವಿಷಾಂ ||೩೯||

ಶಸ್ತ್ರಾಸ್ತ್ರೈರ್ಭಹುಧಾ ಮುಕ್ತೈರಾದೀಪಿತದಿಗನ್ತರಮ್|
ಮಹಿಷಾಸುರಸೇನಾನೀಶ್ಚಿಕ್ಷುರಾಖ್ಯೋ ಮಹಾಸುರಃ ||೪೦||

ಯುಯುಧೇ ಚಮರಶ್ಚಾನ್ಯೈಶ್ಚತುರಙ್ಗಬಲಾನ್ವಿತಃ|
ರಥಾನಾಮಯುತೈಃ ಷಡ್ಭಿಃ ರುದಗ್ರಾಖ್ಯೋ ಮಹಾಸುರಃ ||೪೧||

ಅಯುಧ್ಯತಾಯುತಾನಾಂ ಚ ಸಹಸ್ರೇಣ ಮಹಾಹನುಃ|
ಪಞ್ಚಾಶದ್ಭಿಶ್ಚ ನಿಯುತೈರಸಿಲೋಮಾ ಮಹಾಸುರಃ ||೪೨||

ಅಯುತಾನಾಂ ಶತೈಃ ಷಡ್ಭಿಃರ್ಭಾಷ್ಕಲೋ ಯುಯುಧೇ ರಣೇ|
ಗಜವಾಜಿ ಸಹಸ್ರೌಘೈ ರನೇಕೈಃ ಪರಿವಾರಿತಃ ||೪೩||

ವೃತೋ ರಥಾನಾಂ ಕೋಟ್ಯಾ ಚ ಯುದ್ಧೇ ತಸ್ಮಿನ್ನಯುಧ್ಯತ|
ಬಿಡಾಲಾಖ್ಯೋ‌உಯುತಾನಾಂ ಚ ಪಞ್ಚಾಶದ್ಭಿರಥಾಯುತೈಃ ||೪೪||

ಯುಯುಧೇ ಸಂಯುಗೇ ತತ್ರ ರಥಾನಾಂ ಪರಿವಾರಿತಃ|
ಅನ್ಯೇ ಚ ತತ್ರಾಯುತಶೋ ರಥನಾಗಹಯೈರ್ವೃತಾಃ ||೪೫||

ಯುಯುಧುಃ ಸಂಯುಗೇ ದೇವ್ಯಾ ಸಹ ತತ್ರ ಮಹಾಸುರಾಃ|
ಕೋಟಿಕೋಟಿಸಹಸ್ತ್ರೈಸ್ತು ರಥಾನಾಂ ದನ್ತಿನಾಂ ತಥಾ ||೪೬||

ಹಯಾನಾಂ ಚ ವೃತೋ ಯುದ್ಧೇ ತತ್ರಾಭೂನ್ಮಹಿಷಾಸುರಃ|
ತೋಮರೈರ್ಭಿನ್ಧಿಪಾಲೈಶ್ಚ ಶಕ್ತಿಭಿರ್ಮುಸಲೈಸ್ತಥಾ ||೪೭||

ಯುಯುಧುಃ ಸಂಯುಗೇ ದೇವ್ಯಾ ಖಡ್ಗೈಃ ಪರಸುಪಟ್ಟಿಸೈಃ|
ಕೇಚಿಚ್ಛ ಚಿಕ್ಷಿಪುಃ ಶಕ್ತೀಃ ಕೇಚಿತ್ ಪಾಶಾಂಸ್ತಥಾಪರೇ ||೪೮||

ದೇವೀಂ ಖಡ್ಗಪ್ರಹಾರೈಸ್ತು ತೇ ತಾಂ ಹನ್ತುಂ ಪ್ರಚಕ್ರಮುಃ|
ಸಾಪಿ ದೇವೀ ತತಸ್ತಾನಿ ಶಸ್ತ್ರಾಣ್ಯಸ್ತ್ರಾಣಿ ಚಣ್ಡಿಕಾ ||೪೯||

ಲೀಲ ಯೈವ ಪ್ರಚಿಚ್ಛೇದ ನಿಜಶಸ್ತ್ರಾಸ್ತ್ರವರ್ಷಿಣೀ|
ಅನಾಯಸ್ತಾನನಾ ದೇವೀ ಸ್ತೂಯಮಾನಾ ಸುರರ್ಷಿಭಿಃ ||೫೦||

ಮುಮೋಚಾಸುರದೇಹೇಷು ಶಸ್ತ್ರಾಣ್ಯಸ್ತ್ರಾಣಿ ಚೇಶ್ವರೀ|
ಸೋ‌உಪಿ ಕ್ರುದ್ಧೋ ಧುತಸಟೋ ದೇವ್ಯಾ ವಾಹನಕೇಸರೀ ||೫೧||

ಚಚಾರಾಸುರ ಸೈನ್ಯೇಷು ವನೇಷ್ವಿವ ಹುತಾಶನಃ|
ನಿಃಶ್ವಾಸಾನ್ ಮುಮುಚೇಯಾಂಶ್ಚ ಯುಧ್ಯಮಾನಾರಣೇ‌உಮ್ಬಿಕಾ||೫೨||

ತ ಏವ ಸಧ್ಯಸಮ್ಭೂತಾ ಗಣಾಃ ಶತಸಹಸ್ರಶಃ|
ಯುಯುಧುಸ್ತೇ ಪರಶುಭಿರ್ಭಿನ್ದಿಪಾಲಾಸಿಪಟ್ಟಿಶೈಃ ||೫೩||

ನಾಶಯನ್ತೋ‌உಅಸುರಗಣಾನ್ ದೇವೀಶಕ್ತ್ಯುಪಬೃಂಹಿತಾಃ|
ಅವಾದಯನ್ತಾ ಪಟಹಾನ್ ಗಣಾಃ ಶಙಾಂ ಸ್ತಥಾಪರೇ ||೫೪||

ಮೃದಙ್ಗಾಂಶ್ಚ ತಥೈವಾನ್ಯೇ ತಸ್ಮಿನ್ಯುದ್ಧ ಮಹೋತ್ಸವೇ|
ತತೋದೇವೀ ತ್ರಿಶೂಲೇನ ಗದಯಾ ಶಕ್ತಿವೃಷ್ಟಿಭಿಃ||೫೫||

ಖಡ್ಗಾದಿಭಿಶ್ಚ ಶತಶೋ ನಿಜಘಾನ ಮಹಾಸುರಾನ್|
ಪಾತಯಾಮಾಸ ಚೈವಾನ್ಯಾನ್ ಘಣ್ಟಾಸ್ವನವಿಮೋಹಿತಾನ್ ||೫೬||

ಅಸುರಾನ್ ಭುವಿಪಾಶೇನ ಬಧ್ವಾಚಾನ್ಯಾನಕರ್ಷಯತ್|
ಕೇಚಿದ್ ದ್ವಿಧಾಕೃತಾ ಸ್ತೀಕ್ಷ್ಣೈಃ ಖಡ್ಗಪಾತೈಸ್ತಥಾಪರೇ ||೫೭||

ವಿಪೋಥಿತಾ ನಿಪಾತೇನ ಗದಯಾ ಭುವಿ ಶೇರತೇ|
ವೇಮುಶ್ಚ ಕೇಚಿದ್ರುಧಿರಂ ಮುಸಲೇನ ಭೃಶಂ ಹತಾಃ ||೫೮||

ಕೇಚಿನ್ನಿಪತಿತಾ ಭೂಮೌ ಭಿನ್ನಾಃ ಶೂಲೇನ ವಕ್ಷಸಿ|
ನಿರನ್ತರಾಃ ಶರೌಘೇನ ಕೃತಾಃ ಕೇಚಿದ್ರಣಾಜಿರೇ ||೫೯||

ಶಲ್ಯಾನುಕಾರಿಣಃ ಪ್ರಾಣಾನ್ ಮಮುಚುಸ್ತ್ರಿದಶಾರ್ದನಾಃ|
ಕೇಷಾಞ್ಚಿದ್ಬಾಹವಶ್ಚಿನ್ನಾಶ್ಚಿನ್ನಗ್ರೀವಾಸ್ತಥಾಪರೇ ||೬೦||

ಶಿರಾಂಸಿ ಪೇತುರನ್ಯೇಷಾಮ್ ಅನ್ಯೇ ಮಧ್ಯೇ ವಿದಾರಿತಾಃ|
ವಿಚ್ಛಿನ್ನಜಜ್ಘಾಸ್ವಪರೇ ಪೇತುರುರ್ವ್ಯಾಂ ಮಹಾಸುರಾಃ ||೬೧||

ಏಕಬಾಹ್ವಕ್ಷಿಚರಣಾಃ ಕೇಚಿದ್ದೇವ್ಯಾ ದ್ವಿಧಾಕೃತಾಃ|
ಛಿನ್ನೇಪಿ ಚಾನ್ಯೇ ಶಿರಸಿ ಪತಿತಾಃ ಪುನರುತ್ಥಿತಾಃ ||೬೨||

ಕಬನ್ಧಾ ಯುಯುಧುರ್ದೇವ್ಯಾ ಗೃಹೀತಪರಮಾಯುಧಾಃ|
ನನೃತುಶ್ಚಾಪರೇ ತತ್ರ ಯುದ್ದೇ ತೂರ್ಯಲಯಾಶ್ರಿತಾಃ ||೬೩||

ಕಬನ್ಧಾಶ್ಚಿನ್ನಶಿರಸಃ ಖಡ್ಗಶಕ್ಯ್ತೃಷ್ಟಿಪಾಣಯಃ|
ತಿಷ್ಠ ತಿಷ್ಠೇತಿ ಭಾಷನ್ತೋ ದೇವೀ ಮನ್ಯೇ ಮಹಾಸುರಾಃ ||೬೪||

ಪಾತಿತೈ ರಥನಾಗಾಶ್ವೈಃ ಆಸುರೈಶ್ಚ ವಸುನ್ಧರಾ|
ಅಗಮ್ಯಾ ಸಾಭವತ್ತತ್ರ ಯತ್ರಾಭೂತ್ ಸ ಮಹಾರಣಃ ||೬೫||

ಶೋಣಿತೌಘಾ ಮಹಾನದ್ಯಸ್ಸದ್ಯಸ್ತತ್ರ ವಿಸುಸ್ರುವುಃ|
ಮಧ್ಯೇ ಚಾಸುರಸೈನ್ಯಸ್ಯ ವಾರಣಾಸುರವಾಜಿನಾಮ್ ||೬೬||

ಕ್ಷಣೇನ ತನ್ಮಹಾಸೈನ್ಯಮಸುರಾಣಾಂ ತಥಾ‌உಮ್ಬಿಕಾ|
ನಿನ್ಯೇ ಕ್ಷಯಂ ಯಥಾ ವಹ್ನಿಸ್ತೃಣದಾರು ಮಹಾಚಯಮ್ ||೬೭||

ಸಚ ಸಿಂಹೋ ಮಹಾನಾದಮುತ್ಸೃಜನ್ ಧುತಕೇಸರಃ|
ಶರೀರೇಭ್ಯೋ‌உಮರಾರೀಣಾಮಸೂನಿವ ವಿಚಿನ್ವತಿ ||೬೮||

ದೇವ್ಯಾ ಗಣೈಶ್ಚ ತೈಸ್ತತ್ರ ಕೃತಂ ಯುದ್ಧಂ ತಥಾಸುರೈಃ|
ಯಥೈಷಾಂ ತುಷ್ಟುವುರ್ದೇವಾಃ ಪುಷ್ಪವೃಷ್ಟಿಮುಚೋ ದಿವಿ ||೬೯||

ಜಯ ಜಯ ಶ್ರೀ ಮಾರ್ಕಣ್ಡೇಯ ಪುರಾಣೇ ಸಾವರ್ನಿಕೇ ಮನ್ವನ್ತರೇ ದೇವಿ ಮಹತ್ಮ್ಯೇ ಮಹಿಷಾಸುರಸೈನ್ಯವಧೋ ನಾಮ ದ್ವಿತೀಯೋ‌உಧ್ಯಾಯಃ||

ಆಹುತಿ
ಓಂ ಹ್ರೀಂ ಸಾಙ್ಗಾಯೈ ಸಾಯುಧಾಯೈ ಸಶಕ್ತಿಕಾಯೈ ಸಪರಿವಾರಾಯೈ ಸವಾಹನಾಯೈ ಅಷ್ಟಾವಿಂಶತಿ ವರ್ಣಾತ್ಮಿಕಾಯೈ ಲಕ್ಶ್ಮೀ ಬೀಜಾದಿಷ್ಟಾಯೈ ಮಹಾಹುತಿಂ ಸಮರ್ಪಯಾಮಿ ನಮಃ ಸ್ವಾಹಾ |

Web Url: http://www.vignanam.org/veda/devi-mahatmyam-durga-saptasati-chapter-2-shuddhakannada.html